Tiende jaarlikse Bankkosteverslag bekendgemaak - Solidariteit WêreldSolidariteit Wêreld
Tuis › Mediaverklarings › Tiende jaarlikse Bankkosteverslag bekendgemaak
Tiende jaarlikse Bankkosteverslag bekendgemaak
Banke het in 2019 strawwe mededinging in die mark vir persoonlike transaksierekeninge voortgesit. Dit is luidens die tiende jaarlikse uitgawe van die Bankkosteverslag wat Solidariteit vandag uitgereik het.
“Banke het gepoog om met ’n kombinasie van beter voordele en verlaagde bankkostes as wenners in die mark uit die stryd te tree,” verduidelik Monica Mynhardt, navorser verbonde aan die Solidariteit Navorsingsinstituut (SNI).
“In 2019 het Capitec sy titel teruggeneem as die goedkoopste rekening vir lae-inkomste gebruikers. Capitec is steeds die enigste bank wat goeie rente op transaksierekenings bied, wat ’n gebruiker met ’n minimale balans in hul bankrekening, kan help om hulle bankkoste nog meer te verlaag. In ’n omgewing waar verskeie banke sukkel en groot afleggings in die gesig staar, het Capitec dit sedert 2018 reggekry om regstreekse bankkoste vir gebruikers te verlaag,” verduidelik Mynhardt.
Met betrekking tot banke se vlagskiprekeninge begin ’n kombinasie van bankkostes en beloningsprogramme die oorwegende faktor vir gebruikers te word. Vir gebruikers wat nie ’n behoefte daaraan het om deel te neem aan ’n beloningsprogram nie, bly Capitec die goedkoopste bank.
“Vir gebruikers op soek na beloningsprogramme, sal FNB se Gold Cheque-rekening uitstekende waarde bied, met gebruikers wat hiermee toegang verkry tot FNB se beloningsprogram, eBucks. Dit is verder ook die enigste rekening in hierdie kategorie, buiten dié van Capitec, wat verlaagde bankgelde van verlede jaar af bied. Hierdie verlaging het tot gevolg gehad dat FNB se Gold Cheque-rekening Standard Bank se Elite Bundle, die goedkoopste opsie met voordele van verlede jaar, net-net verby gesteek het,” sê Mynhardt.
Transaksierekeninge vir die hoërmiddelklasgebruikers is waarskynlik die kompeterendste. Die soorte voordele in hierdie kategorie is oor die spektrum van banke heen baie vergelykbaar, en die verskil in kostes tussen die verskillende banke is die kleinste in hierdie kategorie.
“FNB Premier Cheque en ABSA se Premier-rekening was egter die enigste twee wat ’n verlaging in bankkostes gebied het. ABSA se Premier-rekening is so ook die goedkoopste rekening in hierdie kategorie – die koste hiervan is vergelykbaar met die duurste rekeninge in die vorige kategorie. Ten spyte daarvan dat FNB ook ’n verlaging in bankkoste kan bied, bly Standard Bank se Prestige Rebate-rekening die beste opsie naas ABSA,” wys Mynhardt uit.
“Vanjaar se verslag sluit ’n ontleding van internasionale rekeninge en buitelandse valuta in. Dit word ingesluit te midde van plaaslike onsekerheid en ’n dikwels onbestendige rand. Die doel is onder meer om gebruikers bloot te stel aan opsies om te diversifiseer deur in buitelandse valuta te belê. Hierdie rekeninge is tipies rekeninge wat met geen koste of minimum saldo aan ’n reeds bestaande transaksierekening gekoppel kan word, waarmee gebruikers buitelandse valuta kan aankoop. ABSA, FNB, Standard Bank en Nedbank bied almal so ’n opsie, terwyl Capitec die enigste bank is wat nie hierdie opsie bied nie,” sluit Mynhardt af.
Laai die verslag hier af: